## Pravilnik o postupku ocjene dokumentacije o rezervama mineralnih sirovina

### NN 150/2013 (13.12.2013.), Pravilnik o postupku ocjene dokumentacije o rezervama mineralnih sirovina

MINISTARSTVO GOSPODARSTVA

3175

Na temelju članka 56. stavka 1. Zakona o rudarstvu (»Narodne novine« broj 56/2013.) ministar gospodarstva donosi

PRAVILNIK

O POSTUPKU OCJENE DOKUMENTACIJE O REZERVAMA MINERALNIH SIROVINA

I. OPĆE ODREDBE

Članak 1.

Ovim Pravilnikom određuju se uvjeti koje moraju ispunjavati pravne osobe koje izrađuju dokumentaciju o rezervama mineralnih sirovina, odnosno dokumentaciju o građi, obliku, veličini i obujmu geoloških struktura pogodnih za skladištenje ugljikovodika i trajno zbrinjavanje plinova, Povjerenstvo za utvrđivanje rezervi mineralnih sirovina, zahtjev za ocjenu dokumentacije o rezervama mineralnih sirovina, odnosno dokumentacije o građi, obliku, veličini i obujmu geoloških struktura pogodnih za skladištenje ugljikovodika i trajno zbrinjavanje plinova, postupak ocjene dokumentacije o rezervama mineralnih sirovina, odnosno dokumentacije o građi, obliku, veličini i obujmu geoloških struktura pogodnih za skladištenje ugljikovodika i trajno zbrinjavanje plinova, sadržaj i oblik rješenja o potvrdi količina i kakvoća rezervi mineralnih sirovina, odnosno potvrdi podataka o građi, obliku, veličini i obujmu geoloških struktura pogodnih za skladištenje ugljikovodika i trajno zbrinjavanje plinova, te obrasci za dostavu podataka određeni člankom 57. Zakona o rudarstvu.

II. UVJETI KOJE MORAJU ISPUNJAVATI PRAVNE OSOBE KOJE IZRAĐUJU DOKUMENTACIJU

Članak 2.

(1) Pravna osoba koje izrađuju dokumentaciju o rezervama mineralnih sirovina, odnosno dokumentaciju o građi, obliku, veličini i obujmu geoloških struktura pogodnih za skladištenje ugljikovodika i trajno zbrinjavanje plinova (u daljnjem tekstu: Pravna osoba) mora ispunjavati sljedeće uvjete:

1. u sudskom registru imati upisanu djelatnost izrade dokumentacije o rezervama mineralnih sirovina i/ili dokumentacije o građi, obliku, veličini i obujmu geoloških struktura pogodnih za skladištenje ugljikovodika i trajno zbrinjavanje plinova (u daljnjem tekstu: Dokumentaciju o rezervama mineralnih sirovina),

2. imati zaposlenu osobu koja ispunjava uvjete propisane pravilnikom iz članka 149. Zakona o rudarstvu,

3. raspolagati odgovarajućom opremom za izradu Dokumentacije o rezervama mineralnih sirovina,

4. raspolagati odgovarajućim primjerenim poslovnim prostorom.

(2) Pravna osoba mora imati u punom radnom vremenu najmanje jednu zaposlenu odgovornu stručnu osobu s odgovarajućom stručnom spremom, radnim iskustvom i položenim stručnim ispitom iz geologije, tj. odgovorna osoba mora udovoljavati uvjetima propisanim odredbama pravilnika iz članka 149. Zakona o rudarstvu.

(3) Pravna osoba za izradu posebnih dijelova Dokumentacije o rezervama mineralnih sirovina, a koje ne može izrađivati odgovorna osoba iz stavka 2. ovoga članka, treba imati u punom radnom vremenu najmanje jednu zaposlenu odgovornu stručnu osobu s odgovarajućom stručnom spremom, radnim iskustvom i položenim stručnim ispitom propisano posebnim propisima ili mora s takvom osobom sklopiti pisani ugovor za izradu posebnih dijelova Dokumentacije o rezervama mineralnih sirovina u skladu sa posebnim propisima.

(4) Pravna osoba je dužna za svaki naručeni i prihvaćeni posao izrade Dokumentacije o rezervama mineralnih sirovina sklopiti pisani ugovor s naručiteljem toga posla.

(5) Pravna osoba je dužna čuvati i zaštiti svaku poslovnu tajnu naručitelja svojih usluga za koju sazna tijekom pružanja naručenih usluga.

(6) Poslovnu tajnu u smislu stavka 5. ovoga članka dužni su čuvati i zaštiti ovlaštene osobe koje pravna osoba angažira prilikom izvršenja konkretnog posla.

III. POVJERENSTVO ZA UTVRĐIVANJE REZERVI MINERALNIH SIROVINA

Članak 3.

(1) Ocjenu Dokumentacije o rezervama mineralnih sirovina u skladu sa odredbom članka 55. stavka 1. Zakona o rudarstvu obavlja Povjerenstvo za utvrđivanje rezervi mineralnih sirovina ministarstva nadležnog za rudarstvo.

(2) Predsjednika, zamjenika predsjednika, članove, tajnika i izvjestitelje Povjerenstva za utvrđivanje rezervi mineralnih sirovina ministarstva nadležnog za rudarstvo imenuje rješenjem ministar nadležan za rudarstvo iz redova ministarstva nadležnog za rudarstvo, znanstvenih i stručnih djelatnika.

(3) Predsjednik, zamjenik predsjednika i tajnik Povjerenstva za utvrđivanje rezervi mineralnih sirovina ministarstva nadležnog za rudarstvo imenuju se iz redova ministarstva nadležnog za rudarstvo.

(4) Sva pismena – primjerice: pozive, odluke, prijedloge, zaključke, rješenja, ugovorne odnose, zapisnike, očitovanja, pojašnjenja, mišljenja, koja se donose u radu i vezano za rad Povjerenstva za utvrđivanje rezervi mineralnih sirovina ministarstva nadležnog za rudarstvo potpisuje predsjednik ili zamjenik predsjednika.

(5) Tajnik Povjerenstva za utvrđivanje rezervi mineralnih sirovina ministarstva nadležnog za rudarstvo izrađuje sva pismena iz stavka 4. ovoga članka i sudjeluje u radu Povjerenstva za utvrđivanje rezervi mineralnih sirovina ministarstva nadležnog za rudarstvo bez prava odlučivanja.

(6) Izvjestitelji Povjerenstva za utvrđivanje rezervi mineralnih sirovina ministarstva nadležnog za rudarstvo sudjeluju u radu Povjerenstva za utvrđivanje rezervi mineralnih sirovina ministarstva nadležnog za rudarstvo bez prava odlučivanja.

Članak 4.

(1) Predsjednik, zamjenik predsjednika, članovi, tajnik i izvjestitelji Povjerenstva za utvrđivanje rezervi mineralnih sirovina ministarstva nadležnog za rudarstvo moraju biti stručne osobe s položenim stručnim ispitom iz geologije ili rudarstva propisano pravilnikom iz članka 149. Zakona o rudarstvu i s najmanje pet godina radnog iskustva na poslovima istraživanja i eksploatacije mineralnih sirovina nakon položenog stručnog ispita iz geologije ili rudarstva.

(2) Iznimno od odredbe stavka 1. ovoga članka, jedan član Povjerenstva za utvrđivanje rezervi mineralnih sirovina ministarstva nadležnog za rudarstvo mora biti odgovarajuće struke koji ima najmanje pet godina radnog iskustva na računovodstveno-gospodarskim poslovima istraživanja i eksploatacije mineralnih sirovina.

IV. ZAHTJEV ZA OCJENU DOKUMENTACIJE O REZERVAMA MINERALNIH SIROVINA

Članak 5.

(1) Rudarski gospodarski subjekt dostavlja Povjerenstvu za utvrđivanje rezervi mineralnih sirovina ministarstva nadležnog za rudarstvo podatke i Dokumentaciju o rezervama mineralnih sirovina, u skladu s odredbama Zakona o rudarstvu.

(2) Rudarski gospodarski subjekt (u daljnjem tekstu: Podnositelj zahtjeva) dužan je, uz pisani zahtjev za ocjenu Dokumentacije o rezervama mineralnih sirovina, dostaviti Povjerenstvu za utvrđivanje rezervi mineralnih sirovina ministarstva nadležnog za rudarstvo najmanje dva primjerka Dokumentacije o rezervama mineralnih sirovina.

(3) Predsjednik ili zamjenik predsjednika Povjerenstva za utvrđivanje rezervi mineralnih sirovina ministarstva nadležnog za rudarstvo može nakon uvida u zahtjev odrediti Podnositelju zahtjeva da dostavi i više od dva primjerka Dokumentacije o rezervama mineralnih sirovina.

V. POSTUPAK OCJENE DOKUMENTACIJE O REZERVAMA MINERALNIH SIROVINA

Članak 6.

(1) Nakon primitka zahtjeva iz članka 5. ovog Pravilnika, predsjednik ili zamjenik predsjednika Povjerenstva za utvrđivanje rezervi mineralnih sirovina ministarstva nadležnog za rudarstvo, ovisno o vrsti Dokumentacije o rezervama mineralnih sirovina, odlukom određuje Povjerenstvo za utvrđivanje rezervi mineralnih sirovina za svaku pojedinačnu ocjenu Dokumentacije o rezervama mineralnih sirovina iz redova osoba imenovanih rješenjem iz članka 3. stavka 2. ovoga Pravilnika (u daljnjem tekstu: Povjerenstvo za utvrđivanje rezervi mineralnih sirovina).

(2) Odlukom iz stavka 1. ovoga članka predsjednik ili zamjenik predsjednika Povjerenstva za utvrđivanje rezervi mineralnih sirovina određuje izvjestitelja Povjerenstva za utvrđivanje rezervi mineralnih sirovina iz redova osoba imenovanih rješenjem iz članka 3. stavka 2. ovoga Pravilnika, koji je dužan obaviti uvid u Dokumentaciju o rezervama mineralnih sirovina sukladno odredbama Zakona o rudarstvu i predsjedniku ili zamjeniku predsjednika Povjerenstva za utvrđivanje rezervi mineralnih sirovina dostaviti pisano izvješće o ocjeni Dokumentacije o rezervama mineralnih sirovina u četiri primjerka u roku ne dužem od trideset dana od dana primitka Dokumentacije o rezervama mineralnih sirovina.

(3) Odluka iz stavka 1. ovoga članka dostavlja se Podnositelju zahtjeva, članovima i izvjestitelju Povjerenstva za utvrđivanje rezervi mineralnih sirovina.

(4) U odluci iz stavka 1. ovoga članka određuje se i predujam za troškove postupka ocjene Dokumentacije o rezervama mineralnih sirovina, rok u kojem Podnositelj zahtjeva mora uplatiti predujam kao i način na koji Podnositelj zahtjeva dostavlja dokaze o uplati predujma.

(5) Rok u kojem Podnositelj zahtjeva mora uplatiti predujam za troškove postupka ocjene Dokumentacije o rezervama mineralnih sirovina ne može biti duži od 15 dana od dana zaprimanja odluke iz stavka 1. ovoga članka.

(6) U slučaju da Podnositelj zahtjeva u roku određenom u stavku 5. ovoga članka ne uplati predujam za troškove postupka ocjene Dokumentacije o rezervama mineralnih sirovina iz stavka 1. ovoga članka Povjerenstvo za utvrđivanje rezervi mineralnih sirovina donosi rješenje kojim se odbacuje zahtjev za ocjenu Dokumentacije o rezervama mineralnih sirovina.

Članak 7.

(1) Povjerenstvo za utvrđivanje rezervi mineralnih sirovina iz članka 6. stavka 1. ovoga Pravilnika broji 5 članova, a čine ga predsjednik ili zamjenik predsjednika i 4 člana.

(2) Sastav Povjerenstva za utvrđivanje rezervi mineralnih sirovina iz članka 6. stavka 1. ovoga Pravilnika je: 2 stručne osobe s položenim stručnim ispitom iz geologije propisano pravilnikom iz članka 149. Zakona o rudarstvu i s najmanje pet godina radnog iskustva na poslovima istraživanja i eksploatacije mineralnih sirovina nakon položenog stručnog ispita iz geologije, 2 stručne osobe s položenim stručnim ispitom iz rudarstva propisano pravilnikom iz članka 149. Zakona o rudarstvu i s najmanje pet godina radnog iskustva na poslovima istraživanja i eksploatacije mineralnih sirovina nakon položenog stručnog ispita iz rudarstva i 1 stručna osoba odgovarajuće struke koja ima najmanje pet godina radnog iskustva na računovodstveno-gospodarskim poslovima istraživanja i eksploatacije mineralnih sirovina.

(3) Član ili izvjestitelj Povjerenstva za utvrđivanje rezervi mineralnih sirovina ne može biti osoba koja:

– je u bilo kakvom ugovornom odnosu s Pravnom osobom ili Podnositeljem zahtjeva, kao niti osoba koja je takav odnos s Pravnom osobom ili Podnositeljem zahtjeva imala u prethodne tri godine,

– je vlasnik poslovnog udjela, dionica odnosno drugih prava na temelju kojih bi sudjelovala u upravljanju odnosno kapitalu Pravne osobe ili Podnositelja zahtjeva, kao niti osoba s kojom povezane osobe (bračni ili izvanbračni drug, srodnici po krvi u uspravnoj lozi, braća i sestre te posvojitelj, odnosno posvojenik) su kao privatne osobe vlasnici poslovnog udjela, dionica odnosno drugih prava na temelju kojih bi sudjelovala u upravljanju odnosno kapitalu Pravne osobe ili Podnositelja zahtjeva,

– je kao odgovorni voditelj izrade ili suradnik u izradi u protekle tri godine sudjelovala u izradi Dokumentacije o rezervama mineralnih sirovina,

– obavlja upravljačke poslove u pravnim osobama koje izrađuju Dokumentaciju o rezervama mineralnih sirovina ili rudarskim gospodarskim subjektima.

(4) Izjavu o ne postojanju sukoba interesa svaki član i izvjestitelj Povjerenstva za utvrđivanje rezervi mineralnih sirovina mora potpisati prije donošenja odluke iz članka 6. stavka 1. ovoga Pravilnika.

(5) Izjava o ne postojanju sukoba interesa je sastavni dio spisa predmeta ocjene svake pojedinačne Dokumentacije o rezervama mineralnih sirovina.

Članak 8.

(1) Članovi i/ili izvjestitelj Povjerenstva za utvrđivanje rezervi mineralnih sirovina u postupku ocjene Dokumentacije o rezervama mineralnih sirovina mogu iz razloga bitnih za utvrđivanje ispravnosti pojedinih navoda ili tehničkih rješenja iz Dokumentacije o rezervama mineralnih sirovina zatražiti od predsjednika ili zamjenika predsjednika Povjerenstva za utvrđivanje rezervi mineralnih sirovina obavljanje uvida u istražnom prostoru ili na eksploatacijskom polju mineralnih sirovina.

(2) Odluku o obavljanju uvida u istražnom prostoru ili na eksploatacijskom polju mineralnih sirovina iz stavka 1. ovog članka donosi zaključkom predsjednik ili zamjenik predsjednika Povjerenstva za utvrđivanje rezervi mineralnih sirovina.

(3) U slučaju iz stavka 2. ovoga članka Podnositelj zahtjeva dužan je podmiriti putne troškove i dnevnice članova i/ili izvjestitelja Povjerenstva za utvrđivanje rezervi mineralnih sirovina u visini određenoj posebnim propisima.

Članak 9.

(1) Nakon primitka izvješća iz članka 6. stavka 2. ovoga Pravilnika, predsjednik ili zamjenik predsjednika Povjerenstva za utvrđivanje rezervi mineralnih sirovina zaključkom određuje mjesto i vrijeme održavanja sjednice Povjerenstva za utvrđivanje rezervi mineralnih sirovina i o tome obavještava članove i izvjestitelja Povjerenstva za utvrđivanje rezervi mineralnih sirovina i Podnositelja zahtjeva.

(2) Podnositelj zahtjeva dužan je osigurati nazočnost odgovornog voditelja izrade i po potrebi suradnika koji su sudjelovali u izradi Dokumentacije o rezervama mineralnih sirovina na sjednicama Povjerenstva za utvrđivanje rezervi mineralnih sirovina.

(3) Predsjednik ili zamjenik predsjednika Povjerenstva za utvrđivanje rezervi mineralnih sirovina uz poziv na sjednicu Podnositelju zahtjeva dostavlja i po jedan primjerak pisanog izvješća izvjestitelja Povjerenstva za utvrđivanje rezervi mineralnih sirovina.

Članak 10.

(1) Sjednicu Povjerenstva za utvrđivanje rezervi mineralnih sirovina vodi predsjednik ili zamjenik predsjednika Povjerenstva za utvrđivanje mineralnih sirovina.

(2) Izvjestitelj Povjerenstva za utvrđivanje rezervi mineralnih sirovina obrazlaže izvješće o ocjeni Dokumentacije o rezervama mineralnih sirovina na sjednici Povjerenstva za utvrđivanje rezervi mineralnih sirovina.

(3) Povjerenstvo za utvrđivanje rezervi mineralnih sirovina na sjednici razmatra Dokumentaciju o rezervama mineralnih sirovina i donosi zaključak većinom glasova svih članova o:

– prihvaćanju dostavljene Dokumentacije o rezervama mineralnih sirovina,

– potrebnim ispravcima i dopunama dostavljene Dokumentacije o rezervama mineralnih sirovina,

– odbijanju dostavljene Dokumentacije o rezervama mineralnih sirovina.

(4) O radu Povjerenstva za utvrđivanje rezervi mineralnih sirovina na sjednici Povjerenstva za utvrđivanje rezervi mineralnih sirovina, tajnik Povjerenstva za utvrđivanje rezervi mineralnih sirovina izrađuje zapisnik.

(5) U zapisnik o radu Povjerenstva za utvrđivanje rezervi mineralnih sirovina se unosi:

– mjesto i vrijeme održavanja sjednice Povjerenstva za utvrđivanje rezervi mineralnih sirovina,

– ime i prezime članova Povjerenstva za utvrđivanje rezervi mineralnih sirovina,

– ime i prezime izvjestitelja Povjerenstva za utvrđivanje rezervi mineralnih sirovina,

– ime i prezime ovlaštenih predstavnika Podnositelja zahtjeva,

– ime i prezime odgovornog voditelja izrade Dokumentacije o rezervama mineralnih sirovina i suradnika,

– opis tijeka sjednice,

– davanje iskaza članova i izvjestitelja Povjerenstva za utvrđivanje rezervi mineralnih sirovina o broju sati utrošenih za provjeru Dokumentacije o rezervama mineralnih sirovina,

– zaključak Povjerenstva za utvrđivanje rezervi mineralnih sirovina.

(6) Zapisnik o radu Povjerenstva za utvrđivanje rezervi mineralnih sirovina potpisuju svi članovi Povjerenstva za utvrđivanje rezervi mineralnih sirovina, te ga predsjednik ili zamjenik predsjednika Povjerenstva za utvrđivanje rezervi mineralnih sirovina uručuje predstavniku Podnositelja zahtjeva, a isti svojim potpisom potvrđuje primitak Zapisnika.

(7) Zapisnik o radu Povjerenstva za utvrđivanje rezervi mineralnih sirovina je sastavni dio spisa predmeta ocjene svake pojedinačne Dokumentacije o rezervama mineralnih sirovina.

VI. SADRŽAJ I OBLIK RJEŠENJA

Članak 11.

Temeljem zaključka Povjerenstva za utvrđivanje rezervi mineralnih sirovina iz članka 10. stavka 3. ovoga Pravilnika, o prihvaćanju dostavljene Dokumentacije o rezervama mineralnih sirovina Povjerenstvo za utvrđivanje rezervi mineralnih sirovina donosi rješenje o potvrdi količina i kakvoća rezervi mineralnih sirovina, odnosno potvrdi podataka o građi, obliku, veličini i obujmu geoloških struktura pogodnih za skladištenje ugljikovodika i trajno zbrinjavanje plinova.

Članak 12.

(1) Rješenje iz članka 11. ovoga Pravilnika sadrži:

– ime ili naziv Podnositelja zahtjeva,

– naznačenje akta kojim je odobren istražni prostor i/ili eksploatacijsko polje mineralnih sirovina,

– naziv, mjesto i nadnevak izrade Dokumentacije o rezervama mineralnih sirovina,

– podatke bitne za Dokumentaciju o rezervama mineralnih sirovina,

– krajnji rok za dostavu Dokumentacije o rezervama mineralnih sirovina sukladno odredbama članka 52. stavka 3. Zakona o rudarstvu.

(2) Podacima bitnim za Dokumentaciju o rezervama mineralnih sirovina iz stavka 1. točke 4. ovoga članka kada se donosi rješenje o potvrdi količine i kakvoće rezervi mineralnih sirovina smatra se osobito:

– vrste mineralnih sirovina,

– obuhvat potvrđenih rezervi mineralnih sirovina,

– nadnevak potvrde stanja rezervi mineralnih sirovina,

– ukupne utvrđene rezerve mineralnih sirovina i preostale rezerve mineralnih sirovina na dan potvrde stanja rezervi mineralnih sirovina,

– ukupno eksploatirane/pridobivene količine mineralnih sirovina do nadnevka potvrde stanja rezervi mineralnih sirovina,

– podatke o kakvoći rezervi mineralnih sirovina.

(3) Podacima bitnim za Dokumentaciju o rezervama mineralnih sirovina iz stavka 1. točke 4. ovoga članka kada se rješenje donosi o potvrdi podataka o građi, obliku, veličini i obujmu geoloških struktura pogodnih za skladištenje ugljikovodika i trajno zbrinjavanje plinova smatraju se podaci o građi, obliku, veličini i obujmu geoloških struktura pogodnih za skladištenje ugljikovodika i trajno zbrinjavanje plinova.

Članak 13.

(1) Temeljem zaključka Povjerenstva za utvrđivanje rezervi mineralnih sirovina iz članka 10. stavka 3. ovoga Pravilnika, o potrebnim ispravcima i dopunama dostavljene Dokumentacije o rezervama mineralnih sirovina, Podnositelj zahtjeva dužan je obaviti ispravke i dopune Dokumentacije o rezervama mineralnih sirovina sukladno zaključku iz zapisnika o radu Povjerenstva za utvrđivanje rezervi mineralnih sirovina i u roku određenom u zapisniku.

(2) Rok u kojem je potrebno obaviti ispravke i dopune Dokumentacije o rezervama mineralnih sirovina sukladno zaključku iz zapisnika ne može biti duži od 90 dana od dana održavanja sjednice Povjerenstva za utvrđivanje rezervi mineralnih sirovina.

(3) Provjeru ispravaka i dopuna Dokumentacije o rezervama mineralnih sirovina provjerava predsjednik ili zamjenik predsjednika Povjerenstva za utvrđivanje rezervi mineralnih sirovina u roku od 15 dana od dana zaprimanja ispravljene i nadopunjene Dokumentacije o rezervama mineralnih sirovina.

(4) Kada se naknadnom provjerom utvrdi da je Dokumentacija o rezervama mineralnih sirovina ispravljena i dopunjena u skladu s zaključkom iz zapisnika, Povjerenstvo za utvrđivanje rezervi mineralnih sirovina donosi rješenje iz članka 11. ovoga Pravilnika.

(5) Ako Podnositelj zahtjeva ne obavi ispravke i dopune Dokumentacije o rezervama mineralnih sirovina u rokovima iz stavka 2. ovoga članka, Povjerenstvo za utvrđivanje rezervi mineralnih sirovina donosi rješenje kojim se odbija zahtjev za ocjenu Dokumentacije o rezervama mineralnih sirovina.

Članak 14.

Temeljem zaključka Povjerenstva za utvrđivanje rezervi mineralnih sirovina iz članka 10. stavka 3. ovoga Pravilnika, o odbijanju dostavljene Dokumentacije o rezervama mineralnih sirovina Povjerenstvo za utvrđivanje rezervi mineralnih sirovina donosi rješenje kojim se odbija zahtjev za ocjenu Dokumentacije o rezervama mineralnih sirovina.

Članak 15.

(1) Rješenje iz članka 11. ovoga Pravilnika i jedan primjerak Dokumentacije o rezervama mineralnih sirovina pohranjuje u zbirci elaborata ministarstva nadležnog za rudarstvo.

(2) Rješenje iz članka 11. ovoga Pravilnika ne može se dostaviti Podnositelju zahtjeva do ispunjenja obveza iz članka 16. stavka 2. ovoga Pravilnika.

VI. TROŠKOVI I NAKNADA

Članak 16.

(1) Troškove rada Povjerenstva za utvrđivanje rezervi mineralnih sirovina snosi Podnositelj zahtjeva sukladno odredbama članka 55. stavka 5. Zakona o rudarstvu.

(2) Iznos troškova postupka ocjene Dokumentacije o rezervama mineralnih sirovina utvrđuje zaključkom Povjerenstvo za utvrđivanje rezervi mineralnih sirovina nakon održane sjednice Povjerenstva za utvrđivanje rezervi mineralnih sirovina.

(3) Zaključkom iz stavka 2. ovoga članka utvrđuju se troškovi rada Povjerenstva za utvrđivanje rezervi mineralnih sirovina, rok u kojem Podnositelj zahtjeva mora podmiriti troškove rada Povjerenstva za utvrđivanje rezervi mineralnih sirovina, kao i način na koji Podnositelj zahtjeva dostavlja dokaze o podmirenju troškova rada Povjerenstva za utvrđivanje rezervi mineralnih.

(4) Rok u kojem Podnositelj zahtjeva mora podmiriti troškove rada Povjerenstva za utvrđivanje rezervi mineralnih sirovina ne može biti duži od 15 dana od dana zaprimanja zaključka iz stavka 2. ovoga članka.

(5) Troškovi rada Povjerenstva za utvrđivanje rezervi mineralnih sirovina uključuju naknade određene člankom 17. ovoga Pravilnika, te poreze, prireze i doprinose.

(6) U slučaju da Podnositelj zahtjeva u roku određenom u stavku 4. ovoga članka ne podmiri troškove iz stavka 2. ovoga članka Povjerenstvo za utvrđivanje rezervi mineralnih sirovina donosi rješenje kojim se odbacuje zahtjev za ocjenu Dokumentacije o rezervama mineralnih sirovina.

Članak 17.

Članovima, tajniku i izvjestitelju Povjerenstva za utvrđivanje rezervi mineralnih sirovina pripada naknada za rad u Povjerenstvu za utvrđivanje rezervi mineralnih sirovina.

Članak 18.

Visinu naknade za rad Povjerenstva za utvrđivanje rezervi mineralnih sirovina, posebnom odlukom određuje ministar nadležan za rudarstvo.

VIII. PRAVNA ZAŠTITA

Članak 19.

(1) Protiv rješenja članka 6. stavka 6., članka 11., članka 13. stavka 6., članka 14., te članka 16. stavka 6. ovoga Pravilnika žalba je dopuštena.

(2) Podnositelj zahtjeva ima pravo žalbe ministarstvu nadležnom za rudarstvo u roku od 15 dana, računajući od dana primitka rješenja iz članka 6. stavka 6., članka 11., članka 13. stavka 6., članka 14., te članka 16. stavka 6. ovoga Pravilnika. Žalba se podnosi putem Povjerenstva za utvrđivanje rezervi mineralnih sirovina ministarstva nadležnog za rudarstvo.

VIII. OBRASCI

Članak 20.

(1) Rudarski gospodarski subjekt dužan je voditi evidenciju o rezervama mineralnih sirovina i svake godine do 15. ožujka, ministarstvu nadležnom za rudarstvo, dostaviti podatke o rezervama mineralnih sirovina sa stanjem na dan 31. prosinca prethodne godine na propisanim obrascima koji su tiskani uz ovaj Pravilnik i čine njegov sastavni dio.

(2) Koncesionar za eksploataciju mineralnih sirovina dužan je voditi evidenciju o godišnjoj eksploataciji mineralnih sirovina i svake godine do 15. ožujka, ministarstvu nadležnom za rudarstvo i tijelu nadležnom za rudarstvo sukladno odredbama Zakona o rudarstvu, dostaviti podatke o godišnjoj eksploataciji mineralnih sirovina sa stanjem na dan 31. prosinca prethodne godine na propisanom obrascu koji je tiskan uz ovaj Pravilnik i čini njegov sastavni dio.

(3) Koncesionar za skladištenja ugljikovodika ili trajno zbrinjavanje plinova u geološkim strukturama dužan je voditi godišnju evidenciju o utisnutim i/ili pridobivenim količinama plinova iz geoloških struktura i svake godine do 15. ožujka, ministarstvu nadležnom za rudarstvo, dostaviti podatke sa stanjem na dan 31. prosinca prethodne godine na propisanom obrascu koji je tiskan uz ovaj Pravilnik i čini njegov sastavni dio.

IX. PRIJELAZNE I ZAVRŠNE ODREDBE

Članak 21.

(1) Ministar nadležan za rudarstvo donijet će rješenje iz članka 3. stavka 2. ovoga Pravilnika u roku od 30 dana od dana stupanja na snagu ovoga Pravilnika.

(2) Ministar nadležan za rudarstvo donijet će odluku iz članka 18. ovoga Pravilnika u roku od 30 dana od dana stupanja na snagu ovoga Pravilnika.

Članak 22.

(1) Danom stupanja na snagu ovoga Pravilnika prestaje važiti Pravilnik o postupku utvrđivanja i ovjere rezervi mineralnih sirovina (»Narodne novine«, br. 140/99.) i Poslovnik o radu Povjerenstva za utvrđivanje rezervi mineralnih sirovina, klasa: 310-01/99-03/116; ur.broj: 526-01-99-02; od 27. prosinca 1999. godine.

(2) Upravni postupci koji su započeli prije stupanja na snagu ovoga Pravilnika dovršit će se prema odredbama propisa koji su bili na snazi do stupanja na snagu ovoga Pravilnika.

Članak 23.

Ovaj Pravilnik stupa na snagu osmog dana od dana objave u »Narodnim novinama«.

Klasa: 310-01/13-03/347

Urbroj: 526-03-03/1-13-1

Zagreb, 25. studenog 2013.

Ministar
Ivan Vrdoljak, v. r.

**[**OBRASCI**](dodatni/429642.pdf)**

150 13.12.2013 Pravilnik o postupku ocjene dokumentacije o rezervama mineralnih sirovina

150 13.12.2013 Pravilnik o postupku ocjene dokumentacije o rezervama mineralnih sirovina

Pravilnik, NN 150/2013-3175